钦定古今图书集成/历象汇编/庶征典/第025卷 > 《观象玩占》 > 《总叙》
## 钦定古今图书集成/历象汇编/庶征典/第025卷 > 《观象玩占》 > 《总叙》

“月者，太阴之精，积而成象，魄质含影，禀日之光以照
夜。以之配日，女主之象。比之君德，刑罚之义，列之朝
廷，诸侯大臣之数。”故近日则光敛，犹臣近君卑而屈
也；远日则光满，为其守道循法，蒙君荣华，而体势伸
也；当日则蚀，犹臣僭君道，而祸至复殄灭也。盈极必
缺，示其不可久也。行有弦望、晦朔、迟疾、阴阳、政刑之
等威也。日一日行一度，月一日行十三度十九分度
之七，一千三百四十分度之四百九十四，此平行之
大率也。人君有道，人臣奉法，则月行依度，臣执权，则
行失道；大臣用事，兵刑失理，则月行乍南乍北。女主
外戚擅权，则月行或进或退。此其大略也。若夫推求
晦朔弦望等，皆注于历法，此不胜载，独取其占焉。